b'\n_START_ARTICLE_\nVirantaj\xc3\xa4rvi\n_START_PARAGRAPH_\nVirantaj\xc3\xa4rvi eli Virandozero (ven. \xd0\x92\xd0\xb8\xd1\x80\xd0\xb0\xd0\xbd\xd0\xb4\xd0\xbe\xcc\x81\xd0\xb7\xd0\xb5\xd1\x80\xd0\xbe) on maaseututaajama Karjalan tasavallan Belomorskin piirin it\xc3\xa4osassa Ven\xc3\xa4j\xc3\xa4ll\xc3\xa4. Se sijaitsee 98 kilometri\xc3\xa4 Belomorskista kaakkoon, Belomorskista Vologdan\xe2\x80\x93Onegan radalle johtavan radan varrella. Vuonna 1996 Virantaj\xc3\xa4rvell\xc3\xa4 oli 1\xc2\xa0080 asukasta. Taajaman it\xc3\xa4puolella on Virantaj\xc3\xa4rven rautatieasema, joka on t\xc3\xa4rke\xc3\xa4 puutavaran lastauspaikka._NEWLINE_Vuonna 1941 perustettu taajama on kehittynyt rautatieaseman ymp\xc3\xa4rille. Nyky\xc3\xa4\xc3\xa4n se kuuluu Suman kuntaan._NEWLINE_Virantaj\xc3\xa4rven entinen taajama-alue rajoittui pohjoisessa Vienanmeren \xc3\x84\xc3\xa4nislahteen, id\xc3\xa4ss\xc3\xa4 Njuht\xc5\xa1an kyl\xc3\xa4hallintoalueeseen sek\xc3\xa4 l\xc3\xa4nness\xc3\xa4 Hvoinyin kyl\xc3\xa4hallintoalueeseen ja Suman taajama-alueeseen. Alkuper\xc3\xa4inen Virantaj\xc3\xa4rven kyl\xc3\xa4 sijaitsee 16 kilometri\xc3\xa4 taajamasta lounaaseen, mutta se on nykyisin asumaton, kuten my\xc3\xb6s taajaman pohjoispuolella sijaitseva Ruigan kyl\xc3\xa4._NEWLINE_Alue kuului aikoinaan Kuolisman kuntaan, joka lakkautettiin 1920-luvulla ja liitettiin Belomorskin piiriin.'